tartuNLP/wikipedia-smugri-20251201 huggingface dataset:
Tekijä IX

Hyytymistekijä IX (geeni "F9") on ihmisten ja monien muiden eläinten veren inaktiivinen tsymogeeni. Sen tuotto vaatii K-vitamiinia. Veren hyytymisreaktiossa se katkeaa aktiiviseksi tekijäksi IXa. IXa on seriiniproteaasi-entsyymi. Näitä yhtyy tekijä VIIIa:hin. Tällöin verenvuotoalueen solukalvoille muodostuu VIIIa-IXa-komplekseja eli tenaaseja, jotka aktivoivat tekijä X:iä tekijöiksi Xa. Xa:t ovat yksi tärkeä proteiini muideen hyytymisen aiheuttavien proteiinien joukossa. Tekijän IX muita nimiä ovat antihemofiilinen tekijä B ja Christmas-tekijä.
Geeni.
Ihmisillä tekijän IX geeni on "F9". Se on X-kromosomissa kohdassa Xq27.1. Geenin pituus on noin 34 kiloemäsparia (kbp). Siinä on 7 intronia ja 8 eksonia. Intronien pituus on noin 0.2–1 kbp.
Rakenne.
Ihmisillä tekijässä IX on 461 aminohappoa (AH) translaation jälkeen. Sen N-terminaalissa on 46 AH:n pätkä, jossa on muun muassa signaalisekvenssi. Pätkä poistuu, osa jäljelle jäävän peptidiketjun aminohapoista glykosyloituu, hydroksyloituu ja 12 glutamaattia karboksyloituu γ-karboksiglumaateiksi K-vitamiiniriippuvaisen gammaglutamyylikarboksylaasin avulla. Varfariini estää karboksylaasia. Lopullisen tekijän X pituus on 415 AH ja massa 57 kDa, josta 17 % on hiilihydraateista.
N-terminaalista C-terminaaliin lukien IX:n proteiinidomeenit ja muut alueet ovat (AH-numerot ovat suluissa):
IX:n aktivaatiossa sen R145–A146-peptidisidos katkeaa ja sitten R180–V181-sidos. Tällöin aktivaatiopeptidi irtoaa ja aktiivinen tekijä Xa muodostuu. Katkeamiset tapahtuvat tekijä XIa:n tai tekijä VIIa:n avulla VIIa:n ollessa kudostekijän (TF) kanssa TF-VIIa-kompleksissa. IX:n katketessa IXa:ksi muodostuu 2 peptididiketjua: raskas ja kevyt ketju. Ketjut pysyvät toisissaan kiinni disulfidisidoksella. Entsyymitoiminnan kannalta välttämätön aktiivinen kohta on raskaassa ketjussa, muut domeenit ovat kevyessä ketjussa.
Toiminta.
Ihmisillä tekijä IX muodostuu pääosin maksassa, josta se vapautuu vereen. Sen pitoisuus veriplasmassa on noin 5 µg/ml (0.0893 µmol/l) ja puoliintumisaika 18–25 tuntia.
Tekijä IX aktivoituu IXa:ksi veren tekijä XIa:n tai solukalvojen pinnalla olevien TF-VIIa-kompleksien katalysoimana, jotka ovat muodostuneet aiemmin hyytymisreaktion alkuvaiheessa. TF-VIIa on kudostekijän (TF) ja tekijä VIIa:n yhdistelmä. IXa tuottaa kofaktorinsa tekijä VIIIa:n kanssa verenvuotoalueen jollekin solukalvolle VIIIa-IXa-kompleksin eli tenaasin. IXa:n γ-karboksiglutamaateissa on kiinni verestä tulleita kalsiumioneita. Näiden ionien välityksellä IXa liittyy solukalvon fosfolipideihin. Tenaasit aktivoivat vuotoalueella tekijä X:iä tekijöiksi Xa. Xa:t jatkavat hyytymisreaktiota, joka johtaa lopulta verihyytymän tuottavien fibriinien muodostumiseen.
Hemofilia B.
Tekijän IX toiminnan heikkous sitä koodaavan mutaation takia aiheuttaa X-kromosomaalisesti periytyvää hemofilia B:tä. Tämä verrattain yleinen verenvuototauti ilmenee siksi useimmin vain pojilla/miehillä. Hemofilia B ilmenee noin yhdellä 30 000:sta syntyneestä pojasta. Pääoireena on vakavat verenvuodot eritoten nivelissä ja lihaksissa. Tautia aiheuttavia mutaatioita tunnetaan useita.
George Arluk

George Arluk (s. 5. toukokuuta 1949 Keewatinin alue, Nunavut, Kanada) on kanadalainen inuiitti kuvanveistäjä. Hän asuu Arviatissa Nunavutissa.
Arluk alkoi veistää veistoksia 9-vuotiaana vuolukivestä. 1960-luvulla hänen esikuvinaan olivat inuiittikuvanveistäjät John Tiktak (1916–1981), John Kavik (1897–1993) ja John Pangnark (1920–1980). 1970-luvun puoliväliin tultaessa hän oli kehittänyt omintakeisen puolittain abstraktin tyylin.
Hänen veistoksissaan on kuvattu usein muun muassa henkiä ja arktisia eläimiä. Usein hän veistää figuriineja, joissa on yksittäisiä ihmisiä esimerkiksi metsästäjiä tai äitejä lapset selässään tai ihmisryhmiä. Hän yhdistelee veistoksiinsa myös karibunsarvesta tehtyjä osia.
Andreas Haefliger

Andreas Haefliger (s. 1962) on sveitsiläinen pianisti. 
Haefliger on tenori Ernst Haefligerin poika. Hän varttui Saksassa ja opiskeli New Yorkin Juilliard Schoolissa. Hän teki ensiesiintymisensä New Yorkissa vuonna 1988 ja on sittemmin esiintynyt Yhdysvaltain sekä Euroopan johtavien orkestereiden kanssa. Hän on vieraillut säännöllisesti Lontoon Wigmore Hallissa "Perspectives"-konserttisarjansa yhteydessä. Siinä hän on tulkinnut kaikki Ludwig van Beethovenin pianoteokset sekä muiden säveltäjien teoksia Wolfgang Amadeus Mozartista György Ligetiin. Haefligeria varten myös tilattiin Dieter Ammannilta uusi konsertto.
Haefliger aloitti levytysuransa Sony Classical -levymerkillä Mozartin, Schumannin, Schubertin ja Gubaidulinan teosten tulkinnoilla. Hän levytti Deccalle Takács-kvartetin kanssa. Samalle levy-yhtiölle Matthias Goernen kanssa tekemästään Schubert-levytyksestä hän sai Preis der deutschen Schallplattenkritikin. Sittemmin Haefliger solmi eksklusiivisen levytyssopimuksen BIS:n kanssa.
John Tiktak

John Tiktak (1916 Kareak, Eskimo Point (nykyisin Arviat), Nunavut, Kanada) – 9. kesäkuuta 1981 Rankin Inlet, Nunavut, Kanada) on kanadalainen inuiittikuvanveistäjä.
Tiktak syntyi Kareakissa, joka sijaitsee Eskimo Pointissa, jonka nimi on nykyisin Arviat. Hän oli nuorempana metsästäjä mutta muutti vuonna 1958 Rankin Inletiin ja meni töihin nikkelikaivokseen. Kaivos suljettiin vuonna 1962, minkä jälkeen hän alkoi vuonna 1963 tehdä työkseen veistoksia vuolukivestä.
Tiktakin vuoden 1961 jälkeen tekemää taidetta on useissa inuiittitaidetta esittelevien museoiden ja yksityisten keräilijöiden kokoelmissa. Hänellä on selvästi erottuva tyyli, jossa on pyöristetyt, tyylitellyt muodot ja reikiä sekä koloja. Hänen veistotyylinsä muistuttaa Henry Mooren tyyliä, ja Moore ihaili suuresti Tiktakin veistoksia. 
Manitoban yliopistossa järjestettiin vuonna 1970 Tiktakin retrospektiivinen näyttely. Hänestä tuli Kanadan kuninkaallisen taideakatemian ("Royal Canadian Academy of Arts") jäsen vuonna 1973.
Jakub Orsava

Jakub Orsava (s. 27. helmikuuta 1991 Šumperk) on tšekkiläinen jääkiekkoilija, pelipaikaltaan hyökkääjä. Hän edustaa Tšekin Extraliga-joukkue HK Hradec Královéa. Orsava laukoo oikealta.
Ura.
Orsava debytoi Tšekin pääsarjassa Extraligassa kaudella 2009–2010 HC Ocelari Trinecin paidassa. Orsava pelasi seurassa kuusi kautta, ennen kuin hän siirtyi BK Mlada Boleslaviin kaudeksi 2016–2017. Kaudella 2018–2019 Orsava teki sopimuksen HC Kometa Brnon kanssa.
Renato Tapia

Renato Fabrizio Tapia Cortijo (s. 28. heinäkuuta 1995 Lima) on perulainen jalkapalloilija. Hän on pelipaikaltaan puolustava keskikenttäpelaaja. Hän edustaa Espanjan La Ligassa pelaavaa Leganésia.
Tapia siirtyi kotimaastaan Alankomaihin vuonna 2013. Hän pelasi Twenten joukkueessa ensimmäisen Eredivisie-ottelunsa elokuussa 2014. Hän siirtyi Feyenoordiin tammikuussa 2016. Kevätkauden 2019 hän pelasi lainalla Willem II:ssa. Tapia pelasi Eredivisiessa 92 ottelua ja teki niissä yhdeksän maalia. Mestarien liigassa hän pelasi neljä ja Eurooppa-liigassa seitsemän ottelua.
Tapia siirtyi kesällä 2020 espanjalaisseura Celta Vigoon. Hän pelasi La Ligassa ensimmäisellä kaudellaan 32 ottelua, toisella 29, kolmannella 28 ja neljännellä 21 ottelua. Elokuussa 2024 hän siirtyi Leganésiin.
Tapia pelasi Perun maajoukkueessa ensimmäisen ottelunsa huhtikuussa 2015 ystävyysottelussa Venezuelaa vastaan. Hän pelasi neljä ottelua Copa América Centenariossa 2016, kuusi ottelua vuoden 2019 Copa Américassa, jossa Peru saavutti hopeaa, ja seitsemän ottelua vuoden 2021 Copa Américassa. MM-kilpailuissa 2018 hän pelasi kaksi ottelua. Lokakuun 2024 puoliväliin mennessä Tapia on pelannut 87 maaottelua. Hän teki maalin syyskuussa 2016 MM-karsintaottelussa Ecuadoria vastaan, kesäkuussa 2017 ystävyysottelussa Jamaikaa vastaan, maaliskuussa 2018 ystävyysottelussa Islantia vastaan, lokakuussa 2020 MM-karsintaottelussa Brasiliaa vastaan ja syyskuussa 2021 MM-karsintaottelussa Uruguayta vastaan.
Miami (Oklahoma)

Miami on Ottawan piirikunnan pääkaupunki Yhdysvaltain Oklahomassa. Kaupungin asukasluku oli 13 132 vuonna 2018, joka tarkoittaa 3,3 prosentin laskua vuodesta 2010. Kaupunki on väkiluvultaan piirikunnan suurin.
Maantiede.
Miamin kaupungin pinta-ala on 27,9 neliökilometriä. Kaupungin läheltä kulkee historiallinen tie Route 66.
Väestö.
Kaupungissa on huomattavan paljon Amerikan alkuperäisasukkaita, joita on 13,7 prosenttia. Suurin väestöryhmä on kuitenkin valkoiset, joita on 66,5 prosenttia väestöstä. Kotitalouksia oli 5 099 vuonna 2018. Köyhyysrajan alapuolella eläviä on 23,8 prosenttia.
Gemeprosti

Gemeprosti (C23H38O5) on prostaglandiinijiohdannaisiin kuuluva orgaaninen yhdiste. Yhdistettä käytetään lääketieteessä raskaudenkeskeytykseen.
Ominaisuudet ja käyttö.
Gemeprosti muistutytaa rakenteeltaan prostaglandiini E1:tä. Gemeprosti lisää kohdun supistuksia sekä pehmentää ja laajentaa kohdunkaulaa. Tämän seurauksena sikiö poistuu kohdusta. Yhdistettä käytetään lääkkeellisessä raskaudenkeskeytyksessä yhdessä mifepristonin kanssa ja sitä käytetään myös kohdunkaulan pehmentämiseen ja laajentamiseen ennen leikkauksellista raskaudenkeskeytystä. Gemeprosti annostellaan emättimeen puikkona tai geelinä. Sitä voidaan käyttää raskauden ensimmäisen ja toisen kolmanneksen aikana.
Haittavaikutukset.
Gemeprostin aiheuttamia haittavaikutuksia voivat olla huonovointisuus, oksentaminen, kuumeilu, ripuli ja verenvuoto emättimestä.
John Pangnark

John Pangnark (1920 Windy Lake, Keewatinin alue, Nunavut, Kanada – 1980 Rankin Inlet, Nunavut, Kanada) oli kanadalainen inuiitti kuvanveistäjä. Hän oli kivallirmiut inuiitti (karibueskimo). Pangnark muutti Windy Lakeissä 1950-luvun loppupuolella Eskimo Pointiin (nykyisin Arviat). Hän alkoi alun perin tekemään veistoksia tarpeesta saada elanto perheelleen. Hänen teoksistaan tuli melko pian suosittuja ja paikallinen osuuskunta myi niitä 1960-luvun puolivälistä lähtien.
Tyyli.
Pangnark käytti veistoksiinsa enimmäkseen kovaa basalttia toisin kuin muut Nunavutin alueen inuiittikuvanveistäjät kuten John Tiktak, Lucy Tasseor Tutsweetok ja George Arluk jotka käyttivät pehmeämpää vuolukiveä. Hänen työnsä olivat hyvin abstrakteja ja hän ei käyttänyt veistoksissaan inuiittien perinteisempää tyyliä vaan hän käytti kaarevien linjojen sijaan suoria linjoja ja melko teräviä kulmia. Hän käyttää figuriineissaan minimalistista tyyliä ja niiden kasvoissa on käytetty vain harvoja tarkkaan sijoitettuja viivoja.
Näyttelyt.
Pangnark veistoksiaan oli Expo ’70 -näyttelyssä joka pidettiin vuonna 1970 Osakassa Japanissa. Hän oli yksi neljästä inuiittitaiteilijasta jonka teoksia valittiin sinne näytteille asetettavaksi. Samana vuonna hänen yksi teoksistaan oli esillä Kanadan historiallisessa museossa ("Canadian Museum of History") yhdessä Jessie Oonarkin tekstiilien kanssa. Hänen Expo ’70 näyttelyssä esillä olleita veistoksia oli myöhemmin vuosina 1971–1973 näyttelyssä jossa esiteltiin inuiittien taidetta. Hänen töitään on nykyisin esillä Dennosksen museokeskuksessa ("Dennos Museum Center") ja Kanadan kansallisgalleriassa.
Thunberg

Thunberg on muun muassa seuraavien henkilöiden sukunimi:
Vangélis Pavlídis

Evángelos ”Vangélis” Pavlídis (, s. 21. marraskuuta 1998 Thessaloniki) on kreikkalainen jalkapalloilija. Hän on pelipaikaltaan hyökkääjä. Hän edustaa Portugalin Primeira Ligassa pelaavaa Benficaa.
Pavlídis siirtyi kotimaastaan Saksaan VfL Bochumin junioreihin vuonna 2015. Hän pelasi kausina 2015–2017 Bochumin edustusjoukkueessa neljä ottelua 2. Bundesliigassa. Tämän jälkeen hän pelasi lainasopimuksella Borussia Dortmundin kakkosjoukkueessa. Tammikuussa 2019 hän siirtyi Willem II:een ensin lainalle ja sitten pysyvästi. Kauden 2018–2019 kevätpuoliskolla hän pelasi Eredivisiessa 14 ottelua ja teki niissä viisi maalia. Kaudella 2019–2020 hän pelasi 25 liigaottelua ja teki niissä 11 maalia. Kaudella 2020–2021 hän pelasi 34 liigaottelua ja teki niissä 12 maalia. Kaudet 2021–2024 hän edusti AZ Alkmaaria ja pelasi Eredivisiessa 96 ottelua, kun varsinaisen sarjan jälkeiset konferenssiliigakarsinnat lasketaan mukaan. Hän teki kolmen kauden aikana 59 sarjamaalia ja oli 29 maalillaan kaudella 2023–2024 sarjan paras maalintekijä yhdessä Luuk de Jongin kanssa. Pavlídis siirtyi kesällä 2024 Benficaan.
Pavlídis pelasi useissa Kreikan juniorimaajoukkueissa. Kreikan A-maajoukkueessa hän pelasi ensimmäisen kerran syyskuussa 2019 MM-karsintaottelussa Suomea vastaan. Ensimmäisen maaottelumaalinsa hän teki kolmannessa maaottelussaan lokakuussa 2019 EM-karsintaottelussa Bosnia ja Hertsegovinaa vastaan. Hän on lokakuun 2024 puoliväliin mennessä pelannut 42 A-maaottelua ja tehnyt niissä kahdeksan maalia: avausmaalinsa jälkeen maaliskuussa 2021 kaksi maalia ystävyysottelussa Hondurasia vastaan, syyskuussa 2021 yhden ystävyysottelussa Sveitsiä vastaan, viikkoa myöhemmin yhden MM-karsintaottelussa Ruotsia vastaan, kesäkuussa 2022 yhden Kansojen liigan ottelussa Kyprosta vastaan sekä lokakuussa 2024 kaksi maalia Kansojen liigan ottelussa Englantia vastaan Kreikan voittaessa vieraskentällä maalein 1–2.
Mários Vrousái

Mários Vrousái (, s. 2. heinäkuuta 1998 Náfpaktos) on kreikkalainen jalkapalloilija. Hän on pelipaikaltaan hyökkääjä. Hän edustaa Portugalin Primeira Ligassa pelaavaa Rio Avea.
Vrousái pelasi Olympiakosin joukkueessa Kreikan Superliigassa ensimmäisen ottelunsa huhtikuussa 2018 ja teki heti maalin. Hän pelasi kauden aikana neljä liigaottelua ja seuraavan kauden syksyllä yhden. Tammikuussa 2019 hän siirtyi lainalle alankomaalaisseura Willem II:een. Hän pelasi ensimmäisellä Eredivisie-kaudellaan 16 ottelua ja teki niissä neljä maalia. Kaudella 2019–2020 hän pelasi 21 liigaottelua ja teki niissä kaksi maalia. Hän palasi kesällä 2020 Olympiakosiin, jossa hän voitti Superliigan mestaruuden vuosina 2021 ja 2022. Tammikuussa 2024 hän siirtyi portugalilaisseura Rio Aveen, aluksi lainasopimuksella.
Vrousái pelasi Kreikan alle 19- ja alle 21-vuotiaiden maajoukkueissa. Kreikan A-maajoukkueessa hän pelasi ensimmäisen kerran syyskuussa 2019 EM-karsintaottelussa Suomea vastaan ja toisen kerran kolme päivää myöhemmin EM-karsintaottelussa Liechtensteinia vastaan. Vuonna 2021 hän pelasi kolme maaottelua, joista kaksi kuului MM-karsintaan.
Vammaisyleisurheilun maailmanmestaruuskilpailut

Vammaisyleisurheilun maailmanmestaruuskilpailut ovat kansainväliset vammaisurheilukilpailut, jotka on vuodesta 2011 lähtien järjestetty kahden vuoden välein. Kisojen järjestämistä vastaa Kansainvälinen Paralympiakomitea (IPC). Ensimmäiset IPC:n järjestämät maailmanmestaruuskilpailut pidettiin Berliinissä, Saksassa 1994.
Vuoden 2019 maailmanmestaruuskilpailuihin osallistuu yli 1400 urheilija 122 maasta. Kisoissa on 95 miesten ja 76 naisten lajia.
Kilpailut.
Lähde:
Vammaisyleisurheilun maailmanmestaruuskilpailut 2019

Vammaisyleisurheilun maailmanmestaruuskilpailut 2019 järjestettiin Dubaissa, Arabiemiraateissa 7. marraskuuta – 15. marraskuuta. Kilpailut olivat järjestyksessään yhdeksännet vammaisyleisurheilun MM-kilpailut. Kisojen paikkana toimi Dubai Club for People with Determination.
Maailmanmestaruuskilpailuihin osallistui yli 1400 urheilijaa 122 maasta. Kisoissa on 95 miesten ja 76 naisten lajia.
Game Rai Game Rak

Game Rai Game Rak (; "Kem Rai Kem Rak") on televisioyhtiö Channel 3:n esittämä thaimaalainen TV-sarja. Sen päärooleissa ovat Nadech Kugimiya ja Urassaya Sperbund.
Flora Food Group

Flora Food Group B.V. on hollantilainen elintarvikeyhtiö, joka valmistaa margariineja ja levitteitä useilla merkeillä, kuten esimerkiksi Flora ja Becel. Se ilmoittaa olevansa suurin kasviperäisten kuluttajapakattujen tuotteiden tuottaja maailmassa ja toimivansa 95 maassa.
Upfield syntyi vuonna 2018, kun Unilever kertoi myyvänsä leviteliiketoimintansa pääomasijoittaja KKR:lle. Vuonna 2024 se otti nimen Flora Food Group.
M/S MyStar

M/S MyStar on virolaisen Tallinkin omistama matkustaja-autolautta, joka valmistui Rauman telakalta joulukuussa 2022. "MyStar" liikennöi Helsinki–Tallinna-linjalla linjaparinaan M/S "Megastar". "MyStar" korvasi reitillä aiemmin liikennöineen M/S "Starin" (nyk. "Oscar Wilde"). "MyStar" luovutettiin Tallinkille 7. joulukuuta 2022, ja sen neitsytmatka oli 13. joulukuuta 2022.
Tallink järjesti uuden aluksensa nimestä kilpailun, johon tuli ehdotuksia 30 maasta. Lokakuussa 2019 Tallinkin johto valitsi kilpailun voittajaksi "MyStarin". Samanlainen nimiehdotuskilpailu oli järjestetty myös vuonna 2016 M/S "Megastarin" suunnitteluvaiheen aikana.
Rakentaminen.
Aluksen rungon rakentaminen aloitettiin Rauman telakalla 6. toukokuuta 2020, kun Rauma Marine Constructionsin toimitusjohtaja Jyrki Heinimaa ja projektipäällikkö Marko Paloluoto aloittivat laivan tuotannon. Alus on valmistuessaan suurin Rauman telakalta valmistunut laiva. Aluksen köli laskettiin 18. syyskuuta 2020. Viron presidentti Kersti Kaljulaid kastoi aluksen "MyStariksi" 12. elokuuta 2021.
M/S "MyStarin" valmistuminen myöhästyi koronaviruspandemian ja sen aiheuttamien työkatkosten sekä Ukrainan sodan seurauksena. 
Marraskuussa 2022 suoritettujen merkikokeiden aikana selvisi, että laivan propulsiojärjestelmä tarvitsee vielä lisäsäätöä, jonka takia alus palasi Rauman telakalle. "MyStar" luovutettiin Tallinkille 7. joulukuuta 2022.
Onnettomuudet.
10. huhtikuuta 2023 "MyStarilla" tapahtui putkirikko, jossa kannen yhdeksän perässä Sea Pubin katossa sijaitseva kylmävesiputki halkesi ja aiheutti tulvan laivan yhdeksännen kannen peräosassa. Vuoto kesti noin 20 minuuttia, kunnes miehistö sai vedentulon lakkaamaan. Vesi ehti levitä nopeasti kannella yhdeksän Sea Pubin lisäksi Sitting Loungeen, C-aulaan ja Nordic Bariin. Syynä putkirikkoon oli löystynyt vesiputki.
Isolimamato

Isolimamato ("Lineus longissimus") on limamatoihin kuuluva eläinlaji. Sitä tavataan vain Saksassa koillisella Atlantin valtamerellä. Se voi kasvaa jopa yli 55 metrin mittaiseksi ja on näin maailman pisin eläin. Laji on tavallisesti noin 5–10 millimetrin paksuinen. Isolimamato on lauhkeiden vesien pohjaeläin. Kun munat kuoriutuvat, niistä kuoriutuvien poikasten ravintona toimii lyhytaikaisesti munan keltuainen ennen kuin niistä tulee nuoria ja sitten aikuisia matoja.
Cædwalla

Cædwalla (myös Caedwalla, Cadwalla tai Cadwalader) (n. 659 – 20. huhtikuuta 689) oli Wessexin kuningas 685/686–689. Caedwalla karkotettiin nuorena Wessexistä, ja hän eli jonkin aikaa lainsuojattomana. Vuonna 685 hän nousi Wessexin kuninkaaksi ja miehitti nopeasti ja julmin ottein Sussexin, sitten Kentin ja Wightin saaren. Vuonna 688 hän kääntyi yllättäen kristityksi, yhtä suurella antaumuksella kuin oli aiemmin toiminut soturina. Hän luopui kuninkuudesta seuraavana vuonna ja matkusti Roomaan. Caedwalla kastettiin siellä 10. huhtikuuta. Hän kuoli 20. huhtikuuta ja haudattiin Pietarinkirkkoon.
(Marie’s the Name) His Latest Flame

(Marie’s the Name) His Latest Flame on Elvis Presleyn kappale, joka julkaistiin 8. elokuuta 1961. Doc Pomusin ja Mort Shumanin kirjoittaman kappaleen esitti alun perin Del Shannon, mutta Presleyn versio kappaleesta on tunnetuin ja menestynein. Kappale oli parhaimmillaan Billboard Hot 100 -listan neljännellä sijalla ja pysyi UK Singles -listan kärjessä neljän peräkkäisen viikon ajan.
Elina ja Sofia

Elina (s. 2008) ja Sofia (s. 2011) ovat lahtelainen tubettajakaksikko, joka julkaisee äitinsä Aura Marttisen kanssa "Elina Sofia" -youtubekanavaa. Elina ja Sofia ovat sisaruksia. 
Elina ja Sofia tekivät ensin vaalivideoita, joissa he haastattelivat vuoden 2018 presidenttiehdokkaita. Saatuaan videoista positiivista palautetta he jatkoivat videoiden tekemistä YouTubeen. Vuonna 2019 he osallistuivat ensimmäistä kertaa Tubeconiin.
Tubettamisen lisäksi he näyttelevät elokuvassa "Perhereissu" ja ääninäyttelivät "Frozen II" -elokuvassa lapsi Annaa (Sofia) ja lapsi Elsaa (Elina). "Perhereissu"-elokuvan julkistaminen viivästyi koronaviruspandemian vuoksi. Se julkaistiin 2022. "Helsingin Sanomien" Tuomo Yrttiaho piti elokuvaa haparoivana mutta sympaattisena indietuotantona.
Tammi on julkaissut useita Marttisen ja Elina ja Sofian kirjoja.
Lähteet.
Lovebug Starski

Lovebug Starski (oik. Kevin Smith) (16. toukokuuta 1960 Bronx, New York – 8. helmikuuta 2018 Las Vegas) oli yhdysvaltalainen räppäri ja DJ. Häntä pidetään yhtenä hip hop -musiikin pioneereista.
Diskografia.
Studioalbumit
Singlet
Christiane Amanpour

Christiane Amanpour (s. 12. tammikuuta 1959) on brittiläinen toimittaja. Amanpour on toiminut CNN:n sotakirjeenvaihtajana ja hän on juontanut useita televisio-ohjelmia kuten ABC:n "This Week" ja PBS:n "Amanpour &amp; Company".
Nuoruus.
Amanpour syntyi Lontoossa 12. tammikuuta 1958. Hänen äitinsä oli brittiläinen ja hänen isänsä oli iranilainen lentoyhtiön johtaja. Amanpourin syntymän jälkeen perhe muutti Teheraniin. Amanpour palasi 11-vuotiaana Englantiin käydäkseen siellä koulua. Hänen perheensä menetti omaisuutensa Iranin vallankumouksessa ja joutui muuttamaan maasta.
Ura.
Amanpour muutti Yhdysvaltoihin, jossa hän opiskeli journalistiksi Rhode Islandin yliopistossa. Valmistuttuaan 1983 Amanpour pääsi töihin apulaiseksi CNN:n uutistoimitukseen. Vuonna 1989 hän sai paikan kirjeenvaihtajaksi Frankfurtiin, Länsi-Saksaan, jossa hänen arvostus ja tunnettuus nousi hänen päästyä raportoimaan kylmä sodan lopusta. Amanpourin tunnettuus nousi entisestään, kun hän toimi sotakirjeenvaihtajana Persianlahden sodassa ja Bosnian sodassa.
Toimiessaan CNN:n kansainvälisenä pääkirjeenvaihtajana Amanpour teki haastatteluja "60 Minutes" -ohjelmaan. Hän on tehnyt myös useita dokumenttiohjelmia ja juonsi omaa "Amanpour" -haastattelusarjaa CNN:lle. Vuonna 2010 Amanpour siirtyi töihin ABC:lle ja hänestä tuli kanavan "This Week" -ohjelman juontaja. Joulukuussa 2011 Amanpour palasi CNN:lle, mutta jatkoi samaan aikaan vielä ABC:n ankkurina. Vuonna 2018 hän sai oman "Amanpour &amp; Company" -ohjelman.
Amanpour on saanut työstään useita tunnustuksia ja vuonna 2007 hänet Brittiläisen imperiumin komentajaksi (CBE).
KKR

KKR &amp; Co. Inc. (aiemmalta nimeltään Kohlberg Kravis Roberts &amp; Co. ja KKR &amp; Co. LP) on yhdysvaltalainen pääomasijoitusyhtiö, jonka pääkonttori sijaitsee New Yorkissa. Vuonna 1976 perustettu yritys tekee pääasiassa velkarahoitteisia yritysostoja.
Vuonna 2010 yritys listattiin New Yorkin pörssiin (NYSE).
Dokk1

Dokk1 eli Dokken on Tanskan Aarhusin keskusta-alueella sijaitseva yleinen kirjasto ja kulttuurikeskus. Rakennus toimii Aarhusin pääkirjastona. Pinta-alaltaan Skandinavian suurimmaksi kirjastoksi mainittu, kokonaispinta-alaltaan 35 600 neliömetrin suuruinen rakennus avattiin yleisölle 20. kesäkuuta 2015. 
Rakennus.
Rakennusta on luonnehdittu Skandinavian suurimmaksi yleiseksi kirjastoksi ja Tanskan suurimmaksi kulttuurirakennukseksi Kööpenhaminan oopperatalon ohella. Rakennuksen kokonaishinta oli noin 280 miljoonaa euroa tai 2,1 miljardia Tanskan kruunua. Se on toisaalta monitoimitalo, jonka tiloista kirjastopalveluihin on varattu vain osa. 
Rakennuksessa on neljä maanpäällistä ja yksi maanalainen kerros. Kellarikerroksessa on yksityisesti ylläpidetty tuhannelle autolle mitoitettu, autohisseillä varustettu ja tietokoneohjattu automatisoitu pysäköintihalli. Se oli valmistuessaan Euroopan suurin automatisoitu pysäköintihalli ja maksoi yli 550 miljoonaa Tanskan kruunua. Katutasossa sijaitsee käynti pikaraitiotielle, pysäköintilaitoksen 20 autohissiä sekä henkilöhissit ja rullaportaat ylätasoille. Rakennuksen toinen kerros on kirjaston ja kansalaispalvelujen päätaso. Siellä on myös kaksi kokous- tai konserttisalia, ja kerrosta kiertää parvekkeella sijaitseva leikkipiha. Kerroksesta löytyvät myös esimerkiksi lukusali, näyttelytila Rampen ja kahvila. Kolmannessa kerroksessa on hallinnon sekä perheiden ja lapsien käyttöön suunniteltuja tiloja sekä lukupaikkoja. Ylin eli neljäs kerros on varattu rakennuksen vuokralaisille (kaupalliset toimijat) ja henkilöstöravintolalle. 
Tunnustuksia ja kritiikkiä.
Monitoimirakennuksessa havaittiin rakenne- ja homevaurioita jo vuoden kuluttua sen valmistumisesta, mitä luonnehdittiin julkisuudessa skandaaliksi. Yhteensä 6 400 neliömetriä rakennuksesta suunniteltiin korjattavan.
Elokuussa 2016 Dokk1-kirjastolle myönnettiin Vuoden yleinen kirjasto -palkinto. Valintaa kritisoitiin kuitenkin muun muassa tanskalaisenemmistöisen (6/8) valintalautakunnan ja rahapalkinnon sponsoroineen, Dokk1-kirjastolle tietojärjestelmän toimittaneen Systematic-yrityksen osallisuuden vuoksi. Tämä kansainvälinen kirjastopalkinto käynnistettiin vuonna 2014 osana Tanskan kulttuuriministeriön Linna- ja kulttuurihallinnon () yleisten kirjastojen malliohjelmaa (Model Programme for Public Libraries). Tunnustuspalkinnon voittanut uusi kirjastorakennus saa kansainvälistä näkyvyyttä ja muodollisen 5 000 Yhdysvaltain dollarin rahapalkinnon.
Dylan Murnane

Dylan Murnane (s. 18. tammikuuta 1995 Melbourne, Australia) on australialainen jalkapalloilija, joka edusti kaudella 2019 Veikkausliigassa pelaavaa IFK Mariehamnia. Murnanella on myös Italian passi. Pelipaikaltaan hän on puolustaja.
Murnane aloitti uransa Australian puoliammattilaisliigaa pelanneessa Port Melbourne Sharks-joukkueessa kaudella 2012. Australian pääsarjaa eli A-liigaa pelannut Melbourne Victory FC teki sopimuksen hänen kanssaan maaliskuussa 2013. Keväällä 2016 seura ei enää jatkanut Murnanen sopimusta. Hän pelasi seurassa kaikkiaan kolme kautta ja 24 ottelua.
Syyskuussa 2016 Murnane teki sopimuksen Norjan 2. korkeinta sarjaa pelanneen Kongsvinger IL:n kanssa. Hän pelasi seurassa syksyyn 2017 asti, jonka jälkeen hän siirtyi Suomeen, Veikkausliigaa pelanneen IFK Mariehamnin riveihin. Murnane pelasi seurassa kaksi kautta, ja sopimusta olisi seuran puolesta jatkettu yhden opiovuoden mukaisetsi kaudelle 20202. Murnane itse halusi kuitenkin etsiä uutta seuraa itselleen.
Andrei Sergejeff

Andrei Sergejeff on suomalainen tietokirjailija ja poliitikko. Sergejeff on toiminut vihreiden kaupunginvaltuutettuna Hämeenlinnassa vuodesta 2017. Koulutukseltaan hän on filosofian maisteri pääaineenaan arabian kielen ja islamin tutkimus. Sergejeffin teos "Egyptin historia" – "Kleopatran ajasta arabikevääseen" (Gaudeamus) oli ehdolla Tieto-Finlandian saajaksi vuonna 2019.
Jalkinekysymys

Jalkinekysymys oli kiista buddhalaisten burmalaisten ja maata hallinneiden brittien välillä 1910-luvulla. Kiista alkoi nimensä mukaisesti brittien kieltäytyessä noudattamasta tapaa kenkien riisumisesta buddhalaisissa pyhätöissä. Niin sanottu jalkineliike ajoi kenkien riisumista osaksi lakia. Britit taipuivat lopulta sallimaan pagodien henkilökunnan määrätä asiasta. Burmalaiselle kansalliselle liikkeelle kiista toi lisää kannattajia ja liike radikalisoitui.
Tausta.
Britit olivat vallanneet koko nykyisen Myanmarin eli Burman alueen kolmannen anglo-burmalaisen sodan yhteydessä 1880-luvulla ja alue oli liitetty brittiläiseen Intiaan vuonna 1897. Yhtenä brittihallinnon suurista virheistä siirtomaahallinnon aikana on pidetty heidän suhtautumistaan maan buddhalaisiin uskonnollisiin instituutioihin. Etenkin Burman munkit alkoivat järjestäytyä brittejä vastaan. Niin sanotusta jalkinekysymyksestä tuli brittiläisen siirtomaahallinnon ja burmalaisten välisten suhteiden ensimmäinen huomattava koetinkivi. Burmalaisen perinteen mukaan maan buddhalaisiin pagodeihin ei saanut mennä sisään kengät jalassa. Britit olivat kieltäneet lähettiläitään riisumasta kenkiään jo Konbaung-dynastian viimeisten hallitsijoiden Mindonin ja Thibawin valtakausilla, koska tapaa pidettiin nöyryyttävänä. Hallitsijat kieltäytyivät ottamaasta henkilökohtaisesti vastaan jalkineita pitäviä brittilähettiläitä, mikä hankaloitti selvästi maiden välisiä diplomaattisuhteita. Myös sitkeimmät brittivirkamiehet pitivät kenkänsä jaloissaan. 
Jalkineliike.
1900-luvun alussa oli perustettu burmalaisen kansallisen liikkeen ytimeen myöhemmin noussut nuorten miesten buddhalainen yhdistys eli YMBA. YMBA:n ja perinteisen sanghan jäsenistä tuli jalkinekysymyksen ajajia. Jalkinekysymyksen nousi uudelleen pinnalle vuonna 1916, kun juristi U Thein Maung järjesti Rangoonissa Burman buddhalaisen kongressin. Kongressi laati brittihallinnolle kirjelmän, jossa vaadittiin jalkinekysymykseen puuttumista lainsäädännöllisesti. Siirtomaahallinto ei kuitenkaan suostunut edes neuvottelemaan asiasta,vaikka U Thein Maung laati vielä toisen kirjelmän kaksi vuotta myöhemmin. Sanghan edustaja Ledi Sayadaw julkaisi samaan tapaan 95-sivuisen kenkien käytön sopimattomuudesta buddhalaisissa pagodeissa. 
4. lokakuuta 1916 joukko raivostuneita munkkeja kävi kengät jalassa Mandalayn Eindawya-pagodissa kuljeskelleen länsimaisen seurueen kimppuun. Pahemmilta henkilövahingoilta vältyttiin, mutta tapahtumaan osallistuneet munkit pidätettiin ja joukkoa johtanut U Kettaya sai elinkautisen vankeusrangaistuksen. Tapahtumien jälkeen päätettiin kuitenkin, että pagodien henkilökunta sai määrätä kenkien riisumisesta pois lukien poliisit ja sotilaat, joita henkilökunnan antamat säännöt kenkien riisumisesta eivät velvoittaneet. Sinänsä ehkä vähäpätöisestä asiasta alkanut kiista heijasteli burmalaisten katkeroitumista brittien siirtomaahallintoon. Burmalaisten kansallinen liike sai lisää kannattajia ja liike muuttui myös tulevaisuudessa entistä radikaalimmaksi. Länsimaalaiset alkoivat vältellä ennen suosittuja turistikohteita aina Burman itsenäistymiseen saakka vuonna 1948.
Jaama jõgi

Jaama jõgi on (, ) Viron Alutagusen kunnassa virtaava pieni joki, jonka pääosa valuma-alueesta sijaitsee luonnonsuojelualueella. Joki laskee Narvanjokeen sen vasemmalta puolelta Jaamassa aivan Peipsijärven luusuan tuntumassa.
Joen kulku.
Joki virtaa joka sijaitsee Alutagusen alangolla. Se saa alkunsa Agusalun soidensuojelualueelta 2,5 kilometriä Agusalun kylästä etelään päin. Se virtaa etelään Kassisaare Heinan ja Feodori soon välistä ja kääntyy itään kohti Narvanjokea. Se saapuu perattua uomaa (Keetsemani kraavi) pitkin Struugan luhtamaalle, jossa Narvanjoen jäänteet tekevät pyöreän muotoisia ja jokea paljon leveämpiä silmukoita Jaaman kylän eteläpuolella. Näitä lahtimaista joensuun osuutta kutsutaan Strugaksi ja joen alajuoksulla on joitakin saariakin. Strugaa kutsutaan myös Vanajõeksi. Joen pituudeksi ilmoitetaan alle 16 kilometriä ja sen valuma-alueen pinta-alaksi saadaan 47 neliökilometriä.
Salaattikleitonia

Salaattikleitonia eli talviportulakka ("Claytonia perfoliata") on hetekaalikasvien (Montiaceae) heimoon kuuluva yksivuotinen kasvilaji. Se kasvaa noin 20 senttimetrin korkuiseksi. Se suosii kosteaa turvemaata, ja sitä tavataan kasvavan villinä hiekkaisessa maaperässä. Salaattikleitonia on helppo kasvattaa, ja se menestyy erittäin kuivassa maaperässä. Se on todella kestävä kasvi, joka kestää jopa 15 asteen pakkasta. Sitä viljellään toisinaan salaattikasvina. Salaattikleitonia tuottaa eniten salaatinlehtiä talvisin. Sitä voidaan kasvattaa pistokkaana. Laji on Suomessa satunnaistulokas, jota on tavattu vuoden 1980 jälkeen. Se leviää Suomessa luonnonvaraisena, mutta on kokonaan viljelyperäinen.
Análipsi (Iraklion)

Análipsi (, ) on Kreikan kylä, joka sijaitsee Kreetan saarella. Se kuuluu hallinnollisesti Chersónisoksen kuntaan, Iraklionin alueyksikköön ja Kreetan alueeseen. Análipsi on osa Chersónisoksen kyläyhdyskuntaa. Kylän väkiluku on 1 343 (vuonna 2011).
Análipsin kylä sijaitsee Kreetan pohjoisrannikolla eli Kreetanmeren rannalla noin 20 kilometriä itään Iraklionista ja viisi kilometriä länsiluoteeseen Liménas Chersonísousta. Se on saanut nimensä Kristuksen taivaaseenastumiselle ("Análipsi tou Christoú") omistetusta kirkostaan. Nykyisin kylä on kehittynyt turistikeskukseksi, ja se tunnetaan yli kilometrin pitkästä rannastaan.
Anatolí (Lasíthi)

Anatolí () on Kreikan kylä, joka sijaitsee Kreetan saarella. Se kuuluu hallinnollisesti Ierápetran kuntaan, Lasíthin alueyksikköön ja Kreetan alueeseen. Kylän väkiluku on 119 (vuonna 2011).
Anatolín kylä sijaitsee Kreetan kaakkoisosissa linnuntietä noin 9,5 kilometriä ja tietä pitkin noin 17 kilometriä länsiluoteeseen Ierápetran kaupungista. Se on rakennettu rinteeseen noin 600 metrin korkeuteen merenpinnasta laskettuna. Anatolí on ollut olemassa viimeistään venetsialaisella kaudella. Kylän nimi tarkoittaa ”Itää” ja viittaa auringonnousuun.
Anatolí muodostaa myös laajemman kyläyhdyskunnan (Τοπική Κοινότητα Ανατολής, "Topikí Koinótita Anatolís"), johon kuuluvat varsinaisen Anatolín (myös Palaiá Anatolí, Παλαιά Ανατολή, ”Vanha Anatolí”) kylän lisäksi saaren etelärannikolla eli Libyanmeren rannalla sijaitseva kylän ranta-asutus Néa Anatolí (Νέα Ανατολή, ”Uusi Anatolí”, 1 002 asukasta) sekä kylät Ammoudáres, Kalógeroi ja Stómio. Koko yhdyskunnan väkiluku on 1 611.
Anatolí

Anatolí (, ”Itä”, ”Auringonnousu”) voi viitata seuraaviin:
Asími (Iraklion)

Asími () on Kreikan kylä, joka sijaitsee Kreetan saarella. Se kuuluu hallinnollisesti Górtynan kuntaan, Iraklionin alueyksikköön ja Kreetan alueeseen. Aiemmin kylä kuului Kófinaksen kuntaan ja vuodesta 2011 lähtien Górtynan kunnan Kófinaksen kunnallisyksikköön. Asími muodostaa oman kyläyhdyskuntansa (Τοπική Κοινότητα Ασημίου, "Topikí Koinótita Asimíou"). Kylän väkiluku on 1 189 (vuonna 2011).
Asímin kylä sijaitsee Kreetan eteläisissä keskiosissa Messarán tasangon pohjoislaidalla, noin 50 kilometriä etelään Iraklionista. Kylän pääelinkeino on maanviljely. Sen tärkein kirkko on omistettu Pyhälle Titukselle ("Ágios Títos"). Muut kirkot on omistettu Pyhälle Khararalampokselle ("Ágios Charálampos") ja Elävöittävälle lähteelle ("Zoodóchos Pigí").
Indonesian tennisliitto

Indonesian tennisliitto on Indonesian kansallinen tenniksen hallintoelin. Se tunnetaan indonesian kielellä nimellä PELTI (Persatuan Lawn Tennis Indonesia). 
PELTI perustettiin 26. joulukuuta 1935 ja sen tehtäviin kuuluvat lajin edistäminen, rahoituksen tarjoaminen pelaajien kehittämiseksi, juniori- ja ammattilaisturnausten järjestäminen sekä Indonesian Fed Cup- ja Davis Cup -joukkueiden hallinnointi. 
Vuonna 2006 Indonesian Fed Cup -joukkue pelasi maailmanlohkon kakkosryhmässä, mutta kieltäytyi pelaamasta play-off-ottelua Israelissa ja ottelu Israelin Fed Cup -joukkuetta vastaan merkittiin näin tappioksi. Indonesian hallituksen kerrottiin kieltäneen Indonesian tennisliittoa osallistumasta otteluun. Kansainvälisen tennisliiton (ITF) presidentti Francesco Ricci Bitti sanoi, että liitto oli surullinen päätöksestä. ITF sakotti Indonesian tennisliittoa 31 600 Yhdysvaltain dollarilla ja esti sen osallistumisen vuoden 2007 turnaukseen. Sakko koostui 20 000 dollarista Israelin tennisliitolle, 6 600 dollarista ITF:n menojen korvaamiseksi Israelin Fed Cup -ottelun valmisteluihin ja 5 000 dollarista ottelusta vetäytymisestä. Sanktio pudotti Indonesian Aasian/Oseanian lohkon II-ryhmään vuodeksi 2008.
Gérgeri

Gérgeri () on Kreikan kylä, joka sijaitsee Kreetan saarella. Se kuuluu hallinnollisesti Górtynan kuntaan, Iraklionin alueyksikköön ja Kreetan alueeseen. Aiemmin kylä kuului Roúvaksen kuntaan ja vuodesta 2011 lähtien Górtynan kunnan Roúvaksen kunnallisyksikköön. Kylän väkiluku on 1 241 (vuonna 2011).
Gérgerin kylä sijaitsee Ída- eli Psiloreítis-vuoren kaakkoisrinteessä noin 40 kilometriä lounaaseen Iraklionista ja noin viisi kilometriä länteen Agía Varvárasta. Se on rakennettu noin 490–520 metrin korkeuteen merenpinnasta laskettuna. Kylän pääelinkeinoja ovat maanviljely ja karjankasvatus.
Gérgerin lähellä sijaitsee Roúvaksen metsä. Seudulla on paljon lähteitä ja virtoja. Kylän lähellä on jäänteitä antiikin aikaisesta akveduktista, joka kuljetti vettä Gortynin kaupunkiin. Nykyisen kylän nähtävyyksiin kuuluu vanhoja vesimyllyjä sekä kansanperinnemuseo.
Gérgeri muodostaa myös laajemman kyläyhdyskunnan (Τοπική Κοινότητα Γέργερης, "Topikí Koinótita Gérgeris"), johon kuuluvat varsinaisen Gérgerin kylän lisäksi kylät Apomarmá, Kardamianá, Mastrachianá, Psalída, Ráptis ja Tzanianá. Koko yhdyskunnan väkiluku on 1 440.
Gra Lygiá

Gra Lygiá (; myös "Gra Ligiá") on Kreikan kylä, joka sijaitsee Kreetan saarella. Se kuuluu hallinnollisesti Ierápetran kuntaan, Lasíthin alueyksikköön ja Kreetan alueeseen. Gra Lygiá on osa Ierápetran kaupunkiyhdyskuntaa. Kylän väkiluku on 1 528 (vuonna 2011).
Gra Lygián kylä sijaitsee Kreetan etelärannikolla eli Libyanmeren rannalla noin viisi kilometriä länteen Ierápetran keskustasta ja 39 kilometriä etelään Ágios Nikólaoksesta. Kylän pohjoispuolella sijaitsee Bramianán tekojärvi. Gra Lygián pääelinkeinoja ovat maanviljely ja turismi. Kylässä on pitkä hiekkaranta.
Kentrí

Kentrí () on Kreikan kylä, joka sijaitsee Kreetan saarella. Se kuuluu hallinnollisesti Ierápetran kuntaan, Lasíthin alueyksikköön ja Kreetan alueeseen. Kentrí on osa Ierápetran kaupunkiyhdyskuntaa. Kylän väkiluku on 1 021 (vuonna 2011).
Kentrín kylä sijaitsee Kreetan kaakkoisosissa noin kolme kilometriä pohjoiseen Ierápetran kaupungista ja saaren etelärannikosta eli Libyanmeren rannasta. Se on rakennettu rinteeseen noin 50 metrin korkeuteen merenpinnasta laskettuna. Varhaisimmat maininnat kylästä ovat vuodelta 1369. Sen varhaisempi nimi oli "Katsogiánni" (Κατσογιάννη). Nykyisen nimensä se on saanut läheisestä Kédrio-joesta. Kentrí tunnetaan erityisesti perinteisen keramiikan valmistuksesta. Kylän pääkirkko on omistettu Neitsyt Marialle ("Panagía").
Poruni jõgi

Poruni jõgi () on Viron Alutagusen kunnassa virtaava pieni joki, josta noin puolet sen valuma-alueesta sijaitsee luonnonsuojelualueella. Joki laskee Narvanjokeen sen vasemmalta puolelta noin 20 kilometriä Peipsijärven luusuasta alaspäin.
Joen kulku.
Joen nimiosan alku sijaitsee Puhati soostikin ja Laukasoon välissä olevalla kannaksella, missä siihen yhtyy Laasina kraavi ja se sivuaa Gorodenka ojaa. Yläjuoksulla ojat on perattu suoriksi valtaojiksi, mutta Puhatun luonnonsuojelualueella alkaa joki meanderoida luonnollisesti. Muutaman kilometrin jälkeen se laskee pari kilometriä pitkään joen suulahteen, joka yhtyy erämaassa Narvanjokeen. Joki on yli 12 kilometriä pitkä ja joensuussa sen ylittää korkeajännitelinja. Joki virtaa alueella, joka sijaitsee Alutagusen alangolla ja sen valuma-alueen pinta-ala on 33 neliökilometriä. Poruni jõgi erkaantuu Godenkan ojasta kohti koillista ja yhtyy lopulta Narvanjokeen. Joen alajuoksulla sen äyräillä on useita kalliopaljastumia.
Livádia (Réthymno)

Livádia () on Kreikan kylä, joka sijaitsee Kreetan saarella. Se kuuluu hallinnollisesti Mylopótamoksen kuntaan, Réthymnon alueyksikköön ja Kreetan alueeseen. Aiemmin kylä kuului Kouloúkonaksen kuntaan ja vuodesta 2011 lähtien Mylopótamoksen kunnan Kouloúkonaksen kunnallisyksikköön. Kylän väkiluku on 1 481 (vuonna 2011).
Livádian kylä sijaitsee Ída- eli Psiloreítis-vuoren pohjoisrinteessä Kreetan pohjoisissa keskiosissa linnuntietä noin 30 kilometriä itään Réthymnosta ja saman verran länteen Iraklionista. Se on rakennettu noin 600 metrin korkeuteen merenpinnasta laskettuna. Kylän pääkirkko on omistettu Vapahtajan kirkastumiselle ("Metamórfosi tou Sotíros").
Livádia muodostaa myös laajemman kyläyhdyskunnan (Τοπική Κοινότητα Λιβαδίων, "Topikí Koinótita Livadíon"), johon kuuluvat varsinaisen Livádian kylän lisäksi kylät Krána ja Marinianá. Koko yhdyskunnan väkiluku on 1 739.
Mochós

Mochós () on Kreikan kylä, joka sijaitsee Kreetan saarella. Se kuuluu hallinnollisesti Chersónisoksen kuntaan, Iraklionin alueyksikköön ja Kreetan alueeseen. Aiemmin kylä kuului Málian kuntaan ja vuodesta 2011 lähtien Chersónisoksen kunnan Málian kunnallisyksikköön. Kylän väkiluku on 825 (vuonna 2011).
Mochóksen kylä sijaitsee Kreetan pohjoisissa keskiosissa linnuntietä noin 3,5 kilometriä ja tietä pitkin noin yhdeksän kilometriä sisämaahan saaren pohjoisrannikosta eli Kreetanmeren rannasta, ja noin 40 kilometriä itään Iraklionista. Mochós on monin tavoin perinteinen kylä, ja ollut olemassa jo bysanttilaisella ajalla. Kylän pääkirkko on omistettu Neitsyt Marian ilmestykselle ("Evangelismós tis Theotókou") ja vanha pääkirkko Neitsyt Marialle ("Panagía"). Muut tärkeimmät kirkot on omistettu arkkienkeli Mikaelille ("Michaíl Archángelos"), Pyhälle Georgiokselle (Pyhä Yrjö, "Ágios Geórgios") ja Pyhälle Panteleimonille ("Ágios Panteleímonas"). Kylän nähtävyyksiin kuuluu myös kansanperinnemuseo.
Mochós muodostaa myös laajemman kyläyhdyskunnan (Δημοτική Κοινότητα Μοχού, "Dimotikí Koinótita Mochoú"), johon kuuluu varsinaisen Mochóksen kylän lisäksi Stalídan kylä. Koko yhdyskunnan väkiluku on 2 062. Stalída on Mochóksen ranta-asutus ja kehittynyt turistikeskittymäksi.
Sísi

Sísi (; joskus translitteroituna "Síssi") on Kreikan kylä, joka sijaitsee Kreetan saarella. Se kuuluu hallinnollisesti Ágios Nikólaoksen kuntaan, Lasíthin alueyksikköön ja Kreetan alueeseen. Aiemmin kylä kuului Vrachásin kuntaan ja vuodesta 2011 lähtien Ágios Nikólaoksen kunnan Vrachásin kunnallisyksikköön. Kylän väkiluku on 1 003 (vuonna 2011).
Sísin kylä sijaitsee Kreetan pohjoisrannikon itäosassa eli Kreetanmeren rannalla noin 41 kilometriä itään Iraklionista ja 26 kilometriä luoteeseen Ágios Nikólaoksesta. Kylä on säilynyt perinteisempänä, siinä missä rannikko siitä länteen Málian suuntaan on modernimpaa turistirannikkoa. Sísi tunnetaan erityisesti luonnonsatamalahdestaan.
The Invisible Man (elokuva)

The Invisible Man on vuonna 2020 ensi-iltansa saanut tieteiskauhuelokuva, joka perustuu H. G. Wellsin romaaniin "Näkymätön mies". Elokuvan ohjaajana ja käsikirjoittajana toimi "Saw"-elokuvista, "Dead Silencesta" ja "Riivattu"-elokuvista tunnettu Leigh Whannell.
Elokuvan traileri julkaistiin 7. marraskuuta 2019.
Juoni tiivistettynä.
Elokuvan päähenkilö Cecilia "Cee" Kass huumaa väkivaltaisen miehensä, Adrian Griffinin ja pakenee heidän yhteisestä kodistaan. Cecilia saa kyydin siskoltaan ja pääsee asumaan ystävänsä ja poliisin, Jamesin ja tämän teini-ikäisen tytön Sydneyn luokse. Cecilia ei uskalla lähteä ulos pitkään aikaan, kunnes hän saa tietää, että Adrian on kuollut oman kätensä kautta. Cecialia saa miehensä viiden miljoonan dollarin perinnön sillä ehdolla, ettei hän syyllisty rikokseen. 
Vähitellen Cecialia alkaa epäillä, ettei Adrian olekaan kuollut. Hänen uudessa kodissaan kummittelee, mutta kukaan ei tietenkään usko häntä. Cecilia on varma, että Adrian on lavastanut kuolemansa ja tehnyt itsestään näkymättömän, koska hän oli eläessään optiikan uranuurtaja. Näkymätön Adrian tekeekin Cecilian elämästä yhtä kärsimystä.
Mäntysaari (Asikkala)

Mäntysaari on Päijänteen saari Päijät-Hämeessä Asikkalassa.
Maantietoa.
Saari on 330 metriä pitkä, 260 metriä leveä ja sen pinta-ala on 4,2 hehtaaria . Se sijaitsee Asikkalanselän eteläosassa Pernasaaren itäpuolella samalla matalikolla sen kanssa . Saari näkyy ensimmäisten joukossa Vääksyn suunnalta katsottaessa. Se on Pernasaareen verrattuna matala, ja sen korkein kohta kohoaa noin kahden metrin korkeuteen Päijänteestä. Saareen on rakennettu 10 vapaa-ajan asuntoa.
Historiaa.
Vuoden 1855–1856 Kalmbergin kartastossa on Mäntysaaren kohdalla on kaksi pientä luotoa. Myöhemmissä Heinolan seudun taloudellisissa kartoissa vuosilta 1920 ja 1942 on saari nykyisen kaltainen. Ero voidaan selittää Päijänteen vedenpinnan laskulla. Kun Päijänteen pintaa laskettiin vuosien 1820–1832 aikana noin 120 senttimetriä perkaamalla Kalkkistenkoskea ja muita Kymijoen yläosien matalia kohtia, saattoi pikkusaarien matalikon kiviä ja järvenpohjaa paljastua vedestä. Näin saari laajeni suuresti. Kalmbergin kartasto on piirretty ennen maastotöitä käyttäen pohjana vanhoja pitäjänkarttoja, jotka ovat yleensä peräisin 1800-luvun alkupuoliskolta.
Vuoden 1965 peruskartassa näkyy saareen rakennetun viisi mökkiä, vuonna 1980 niitä oli kahdeksan ja vuonna 1990 kymmenen. Vuoden 1942 taloudellisessa kartassa mökkejä ei vielä ollut saareen piirretty.
Taiteilijakoti Erkkola

Erkkola tai Taiteilijakoti Erkkola on Tuusulan Rantatien varrella sijaitseva kotimuseo. J.H. Erkko ihaili Aleksis Kiveä ja halusi rakentaa talonsa lähelle Kiven kuolinpaikkaa. Erkkola valmistui vuonna 1902 runoilija J. H. Erkon kodiksi. Runoilija Erkko kuului Tuusulanjärven taiteilijayhteisön piiriin.
Rakennus oli yksityisomistuksessa vuoteen 2006 saakka. Se siirtyi Tuusulan kunnalle 2007 alussa. Nykyään se on osa Tuusulan museota. Tiloissa järjestetään muun muassa kuvataidetapahtumia ja konsertteja.
Lapuan taidemuseo

Lapuan taidemuseo on Lapualla kulttuurikeskus Vanhassa Paukussa sijaitseva taidemuseo. Juha Leiviskä suunnitteli vanhasta patruunatehtaan lataamosta museorakennuksen. Museon perustana on varatuomari Pauli Laurilan lahjoituskokoelma. Kaikkiaan museolla on yli tuhat teosta kahdeksassa kokoelmassa. Vuonna 2018 siellä vieraili yli 14 800 kävijää, ja se oli kävijämäärällä mitattuna Etelä-Pohjanmaan suosituin museo.
Historia.
Lapauan taidemuseo toimii kulttuurikeskus Vanhassa Paukussa sen päärakennuksen Ison tehtaan vieressä. Olli Tarjanne suunnitteli 1920-luvulla taidemuseon rakennuksen patruunatehtaan lataamoksi. Rakennus toimi myöhemmin karkaisimona ja pintakäsittelylaitoksena. Kun Lapuan kaupunki sai vuonna 1999 taidelahjoituksen varatuomari Pauli Laurilalta, se alkoi kunnostaa patruunatehdasta museoksi. Laurila oli asettanut lahjoituksen ehdoksi, että kokoelmalle rakennettaisiin näyttelytilat.
Taidemuseon suunnittelijaksi valittiin akateemikko Juha Leiviskä, joka toteutti museosta tyylinsä mukaisesti valoisan. Yksi suunnittelun lähtökohdista oli rakennuksen historian ja nykypäivän yhdistäminen. Taidemuseon yhdistää Vanhan Paukun päärakennukseen Roy Mänttärin suunnitteleman katoksen peittävä piha.
Kokoelmat ja toiminta.
Lapuan taidemuseon kokoelmaan kuuluu yli tuhat teosta kahdeksassa kokoelmassa. Huomattavin niistä on Pauli Laurilan lahjoituskokoelma, johon kuuluu muun muassa Sam Vannin myöhempia nonfiguratiivisia teoksia. Kuvanveistäjä Kari Ovaskan perikunnan tallettamassa kokoelmassa on huomattava osa Ovaskan tuotannosta. Taidemaalari Antti Ojalan talletuskokoelmassa on noin 600 teosta, Armas Paavolan lahjoituskokoelmassa on erityisesti Anita Snellmanin maalauksia ja Oiva Polarin perikunnan lahjoituskokoelmassa 82 teosta. Päivi ja Veikko Juraman lahjoituskokoelmassa on puolestaan teoksia ulkomaisilta taiteilijoita. Taidemuseon omaan kokoelmaan se on saanut tai hankkinut teoksia nuoremmilta lapualaisilta taiteilijoilta ja eurooppalaisten ystävyyskaupunkien taiteilijoilta.
Lapuan taidemuseon keskeisenä ajatuksena on antaa lapualaisille ja kaikille eteläpohjanmaalaisille mahdollisuus tutustua taiteeseen. Lapuan taidemuseo on keskittynyt alusta saakka erityisesti museopedagogiikkaan, ja se tekee yhteistyötä päiväkotien ja koulujen sekä muiden oppilaitosten kanssa. Museo järjestää vuosittain kolmesta neljään kutsunäyttelyä. Sen toimintaan kuuluu myös esitellä omaa kokoelmaansa teemanäyttelyissä ja gallerioissa ja näyttelytiloissa Lapualla. Näyttelytoiminnassa ovat esillä erityisesti neljä teemaa, pohjalainen taide, nuoren taiteilijan tuotanto, ulkomainen taide ja kansallisesti merkittävien taiteilijoiden tuotanto. Tärkeimmässä asemassa on lapualaislähteiset taiteilijat ja pohjalainen taide.
Lapuan taidemuseo oli vuonna 2018 Etelä-Pohjanmaan suosituin museo, ja siellä vieraili 14 857 kävijää.
Paul Gutama Soegijo

Paul Gutama Soegijo (29. tammikuuta 1934 – 7. tammikuuta 2019) oli indonesialainen säveltäjä.
Soegijo sai oppiarvot viulunsoitossa ja musiikin teoriassa Amsterdamin konservatoriosta. Lisäksi hän opiskeli sävellystä Boris Blacherin johdolla Berliinissä. Hän keskittyi urallaan sekä eurooppalaistyyliseen modernismiin että Indonesian gamelanperinteisiin. Vuonna 1973 hän perusti kokeellisen Banjar Gruppe Berlin -kokoonpanon. Se esiintyi lukuisilla kansainvälisillä festivaaleilla Euroopassa ja Aasiassa. Soegijo esiintyi lyömäsoittajana ja tanssijana omien teostensa esityksissä.
Steffen Schleiermacher on levyttänyt Soegijon kappaleen "Klavierstudie 1".